# 卷 二 十 五

## 头病源流(脑)

 头痛 经气逆上，干遏清道，不得运行病也。统天气六淫之邪，人气六贼之逆，皆有之。经曰：风气循风府而上，则为脑风。新沐中风，则为首风。此盖以太阳之脉达风府，太阳受风，则脑痛而为脑风。又以沐则腠开，风伤于卫故也。经又曰：头痛数岁不已，当犯大寒，内至骨髓，髓以脑为主，脑逆，故头痛齿亦痛，名曰厥逆。此盖以大寒入脑，则邪深，故数岁不已。髓者，骨之充，齿者，骨之余，故头痛齿亦痛，是邪逆于上，故曰厥逆也(宜羌活附子汤)。经又曰：头痛巅疾，下虚上实，过在足少阴巨阳，甚则入肾。此盖以头痛本太阳病，太阳之脉交巅上，其直者从巅入络脑。下虚，少阴肾虚也。上实，太阳膀胱实也。肾虚不能摄太阳之气，故虚邪上行而头痛，其脉必举之弦，按之坚(宜玉真丸)。经又曰：头痛耳鸣，九窍不利，肠胃之所生。此盖以肠胃为冲门之道路，气之所以往来，气虚则不能上升于巅顶，故头痛(宜补中益气汤)。经又曰：头痛甚，则脑痛，手足寒至节，死不治。此盖以三阳受邪，伏而不去，则阳气败绝，故手足之寒，上至于节也。统而观之，经之论头痛，总不越风寒虚三者，其旨固了然也。虽然，各经所犯头痛，其为痛处，与其现症脉候，及应用之药，有不得不分辨者。……或肝风虚动头痛，而兼目眩耳聋(宜熟地黄丸、钩藤散)。或怒气伤肝而亦头痛(宜沉香降气散)。肾与膀胱经挟寒湿而头痛，其证亦下虚上实，气上而不能下(宜玉真丸)。心与小肠经挟湿热而头痛，其证兼烦心厥逆(宜清空膏加麦冬、丹参)。……如气上不下，厥而为痛，名气厥头痛(宜芎乌散)。……因痰饮痛者，必昏重，愦愦欲吐，或痰厥痛，每发时，两颊青黄，懒于言语，而兼眼黑头旋，恶心烦乱，此厥阴、太阴合病(宜清空膏去羌活，加半夏、白术、天麻)。因热痛者，名热厥头痛，必烦热，虽严冬亦喜风寒，则痛暂止，略见温暖，其痛更甚(宜先服清上泻火汤，次服补气汤)。……因风痰痛者，吐逆目眩，胸满吐涎(宜玉壶丸)。因湿热痛者，必兼心烦，病在膈中，用吐法大妙(宜清空膏)。……因郁热痛者，头旋眼黑(宜川芎散、安神散)。……有肾虚头痛，必下元虚弱(宜硫黄一两，胡粉一钱，饭丸。冷水服五钱，即止)。有元阳虚头痛如破，必眼睛如锥刺(宜川乌去皮炮，全蝎糯米炒，等分，韭根汁丸。每十五丸。薄荷汤下)。有头痛欲裂(宜当归二两煎，日再服)。有卒然头痛(宜僵蚕末，热水下二钱)。有头痛连睛(宜牛蒡、石膏等分，为末，茶清调下)。……乃治之之法，古人多用风药者，以高巅之上，惟风可到，味之薄者，为阴中之阳，自地升天者也，故多以风药取效。然亦只大概言之，宜照前分六经治法，而加以风药方可。惟犯真头者，最为难治，乃天门真痛，上引泥丸，故旦发夕死，夕发旦死。以脑为髓海，真气所聚，本不受邪，受邪则不可治也。古法进黑锡丹，灸百会穴，猛用大剂参、附，可救十中之一。然天柱折，或手足青至节者，必死，固不容忽视之也。

 【脉法】 《脉诀》曰：头痛短涩应须死，浮滑风痰必易除。又曰：头痛阳弦，浮风紧寒，风热洪数，湿细而坚，气虚头痛，虽弦必涩，痰厥则滑，肾厥坚实。又曰：风寒暑湿，气郁生涎，下虚上实，皆晕而眩。风浮寒紧，湿细暑虚，涎弦而滑，虚脉则无。

 《纲目》曰：病若目痛，头痛，脉急短涩者死。

 《入门》曰：肝脉溢大，必眩晕，宜预防之。

 《正传》曰：寸口脉中短者，头痛也。

 《医鉴》曰：寸口紧急，或浮，或短，或弦，皆主头痛。

 丹溪曰：肾厥头痛，其脉举之则弦，按之则坚。又曰：头痛，左手脉数，热也，脉涩，有死血也；右手脉实，有痰积也，脉大，是久病。

 ……

 《活人书》曰；三阳有头痛，三阴无矣，惟厥阴脉与督脉会于巅，故有头痛。少阴亦有头痛，但稀少耳。

 丹溪曰：头痛多主于痰，痛甚者，火多也，有可吐者，亦有可下者。诸经气滞，亦作头痛。又曰：头痛连目痛，此风痰上攻，须白芷开之。又曰：头痛必用川芎，如不愈，各加引经药，太阳羌活，阳明白芷，少阳柴胡，太阴苍术，少阴细辛，厥阴吴萸。

 ……

 【头痛导引法】 《保生秘要》曰：用手法百会穴掐六十四度，擦亦如之，寻用后功。

 ……

 【头重目花导引法】 《保生秘要》曰：观空，坐定，闭气，以两手心掩耳击天鼓，次擦涌泉穴，次以手按膝端而坐，呵气九口，如法定神。

 【运功】 《保生秘要》曰：意定元雍，舌顶上腭，俟液徐生，频咽丹田，复想归脐，双睛运转，目无花矣。

 眩晕 肝风病也。《内经》曰：头痛巅疾，下虚上实，过在足少阴巨阳，甚则入肾。又曰：徇蒙招尤，目眩耳聋，下实上虚，过在足少阳厥阴，甚则入肝。经言下虚，肾虚也，肾虚者头痛。经言上虚，肝虚也，肝虚者头晕。夫肾厥则巅疾，肝厥则目眩，此其所以异也。故《内经》又曰：诸风眩掉，皆属于肝。夫肝为风，风，阳邪也，主动，凡人金衰不能制木，则风因木旺而扇动，且木又生火，火亦属阳而主动，风火相搏，风为火逼则风烈，火为风扇则火逸，头目因为旋转而眩晕，此则眩晕之本也。……曰风痰闭壅眩晕，必胸膈痞塞，项急，肩背拘倦，神昏多睡，或心忪烦闷而发(宜天麻五钱，川芎二两，蜜丸芡子大，食后清茶嚼下一丸，名天麻丸)。曰风热上冲眩晕，必胸中不利，旋运欲倒，或感受时邪而发(宜川芎、槐子末等分，茶下三钱)。……曰痰饮眩晕，眩而呕吐，头重不举，是痰(宜清晕化痰汤)。眩而心下悸，是饮(宜茯苓半夏汤)。……故有风热痰作眩者(宜玉壶丸、茶调散合用)。有寒湿痰作眩者(宜导痰汤加苍术、秦艽)。有痰火兼虚作眩，并遍身眩晕者(宜半夏、白术、天麻)。……

 【眩晕原由证治】 《灵枢》曰：上虚则眩。又曰：上气不足，目为之眩(此言虚眩)。又曰：藏府筋骨血气之精，与脉并为目系，上属于脑后，宅于项中，故邪中于项，因逢其身之虚，其入深，则随眼系以入于脑。入于脑，则脑转。脑转则引目系急。目系急，则目眩以转矣(此言风入而眩)。

 《河间》曰：眩晕则呕吐，风热甚也。

 《医鉴》曰：眩晕者，痰因火动也。盖无痰不能作眩，虽因风者，亦必有痰。

 丹溪曰：痰在上，火在下，火炎上而动其痰，二陈汤加酒芩、山栀、黄连、苍术、羌活，可以治之(此言痰眩)。

 《入门》曰：眩晕或云眩冒，眩言其黑，晕言其转，冒言其昏，其义一也。又曰：眩晕皆称为上盛下虚。盖虚者，气与血也。实者，痰涎风火也。

 《正传》曰：眩晕者，中风之渐也。肥白人，四君子汤多加蜜黄芪，加陈皮、半夏，少加川芎、荆芥以清头目。黑瘦人，二陈汤合四物汤加黄芩、薄荷，入竹沥、姜汁、童便。又曰：凡眩晕语乱，汗多下利，时时自冒者，虚极难治。

 ……

 【头晕脑痛及痰滞导引法】 《保生秘要》曰：单搭膝坐，二指点闭耳门，及口眼鼻七窍之处，躬身微力前努，使真气上升，脑邪自散矣。

 【运功】 《保生秘要》曰：注脐念想头上痛处，分两边，运至心口开下，念脐轮斡旋，通阙，紧行至滞痰处，着意多运，周流遍腹，顾念脐。

 【神晕头晕导引法】 《保生秘要》曰：此证情欲所伤，气衰血少，心火上攻，痰饮串肺为患，日久变成劳瘵，于肩井穴掐九九，擦九九，兼用后功自愈。

 【运功】 《保生秘要》曰：紧闭地户，安神伏气，按脑及耳，大晕要倚坐，足掘勿交，神气自回，得法，因津咽下，定神。

 ……

有头风旋运，痰逆恶心懒食者(宜零陵香、藿香叶、莎草根等分，每末二钱，茶下，日三服)。有偏正头风，并夹头风，连两太阳穴痛者(宜僵蚕末，葱茶下七八分，及沈氏头风丸)。有偏正头风，气上攻不可忍者(宜全蝎散)。有偏正头风，痛不可忍者(宜龙香散)。有偏正头风，不拘远近，诸药不效者(宜牛脑丹)。

……

 【头风证治】 《医鉴》曰：头风之证，素有痰饮，或栉沐取凉，或久卧当风，以致贼风入脑入项，自颈以上，耳目口鼻眉棱之间，有麻痹不仁之处，或头重，或头晕，或头皮顽厚，不自觉知，或口舌不仁，不知食味，或耳聋，或目痛，或眉棱上下掣痛，或鼻闻香极香，闻臭极臭，或只呵欠而作眩冒之状，热者消风散，冷者追风散。头风发时闷痛，必欲棉裹者，热郁也，二陈汤加酒芩、荆芥、川芎、薄荷、石膏、细辛。妇人头风，宜养血祛风汤。

 ……

 【正头风痛】 《灵枢》曰：凡手三阳从手走头，足三阳从头走足，是手足六阳脉，俱上于头面也。又曰：足太阳脉上额交巅，直入络脑别下项，其病冲头痛，目似脱，项似拔，即正头痛也。

 ……

 【日行头风导引法】 《保生秘要》曰：此证定宜先导引，次行右法，握固搭膝而坐，以手扪两耳塞兑，闭目，用意躬身前努，使七窍之气上攻，邪气自然退散矣。

 【运功】 《保生秘要》曰：手脚屈拳，闭口，存想，自泥丸而起，渐想至涌泉，候汗出而自愈。盖从头汗上而下出，邪气净降矣。

治头痛方(二十七)

 羌活附子汤 〔犯脑〕

 羌活 附子 防风 黄芩 升麻 白芷 甘草 黄柏 麻黄 僵蚕 苍术

 玉真丸 〔下虚〕

 硫黄二两 石膏 半夏 硝石各一两

 姜汁丸。每二十丸，姜汤下。寒甚者，去石膏，加钟乳粉，灸关元穴。

 补中益气汤 〔气虚〕

 人参 黄芪 归身 白术 升麻 柴胡 陈皮 炙草 姜 枣

 白虎汤 〔阳明〕

 麻黄附子细辛汤 〔少阴〕

 麻黄 附子 细辛

 生熟地黄丸 〔肝风〕

 生地 熟地 枳壳 甘菊 防风 牛膝 羌活 杏仁 金石斛

 蜜丸。每三钱，食前，用豆淋酒送下。

 钩藤散 〔又〕

 钩藤钩 陈皮 半夏 茯苓 麦冬 甘草 石膏 人参 甘菊 防风

 沉香降气散 〔怒伤〕

 沉香 木香 柴胡 白芍 细辛 青皮 陈皮 苏子

 清空膏 〔头痛〕

 羌活 防风 柴胡 川芎 黄连 黄芩 甘草

 每末三钱，临卧茶清下。

 茶调散 〔实痛〕

 黄芩二两 川芎一两 细茶三钱 白芷五钱 薄荷二钱 荆芥四钱

 巅顶及脑痛，加细辛、藁本、蔓荆子各三钱。为末。茶调下。

 菊花散 〔又〕

 甘菊 旋覆 防风 枳壳 羌活 石膏 蔓荆子 甘草各钱半 姜三片

 ……

 选奇汤 〔因风〕

 防风 羌活各三钱 黄芩一钱 甘草(夏生冬炙)八分

 ……

 清上泻火汤 〔因热〕

 羌活 藁本 防风 荆芥 人参 当归 知母 黄柏 黄芩 黄连 黄芪 白术 升麻 细辛 甘草 生地 红花 蔓荆子

 此方奇效之至。

 芎乌散 〔气厥〕

 川芎 乌药等分

 每末二钱，以烧秤锤淬酒下。

 兼治产后头痛。

 补气汤 〔因热〕

 升麻 黄芪 炙草 细辛 当归 木香

 一方有麻黄，斟酌用之。

 石膏散 〔风热〕

 石膏 麻黄 首乌 葛根

 神芎散 〔又〕

 蔓荆子 青黛 川芎各钱二分 郁金 芒硝各一钱 石膏一钱半 细辛一钱 薄荷二钱 红豆一粒

 为末搐鼻。

 安神散 〔郁热〕

 黄芪 羌活 黄柏各一两 防风二钱半 酒知母 酒生地 柴胡 升麻各五钱 生甘草 炙甘草各三钱

 每末五钱，水煎服。加蔓荆子五分，川芎三分，尤妙。

 川芎散 〔又〕

 薄荷 羌活 荆芥 柴胡 川芎 甘菊 细辛 槐子 茵陈 香附 石膏 生甘草

 ……

 红丸子 〔又〕

 三棱 蓬术 干姜 青皮 陈皮 胡椒

 醋糊丸，矾红为衣。

 ……

 乳香落盏散 〔过散〕

 粟壳 陈皮 甘草 桔梗 柴胡 乳香

 麻黄吴萸酒 〔寒冷〕

 麻黄 吴萸 升麻 苍术 羌活 藁本 柴胡 黄芩 黄连 黄柏 半夏 川芎 细辛 红花 蔓荆子

治眩晕方(八)

 玉壶丸 〔风热〕

 南星 半夏各一两 天麻五钱 白面三两

 蜜丸。每三十丸，先将水一碗煎滚下药，浮即熟，轻轻捞起，姜汤下。

 茶调散 〔又〕

 黄芩 川芎 细茶 白芷 荆芥 薄荷

 导痰汤 〔寒湿〕

 半夏四两 南星 枳实 赤苓 橘红各一两 炙草五钱

 每末四钱，加姜十片，食后煎服。

 十全大补汤 〔元虚〕

 人参 黄芪 当归 白术 肉桂 白芍 熟地 茯苓 川芎 炙草 姜 枣

 补中益气汤 〔气虚〕

 人参 黄芪 当归 白术 柴胡 升麻 甘草 陈皮

 四物汤 〔血虚〕

 川芎 当归 白芍 熟地

 六君子汤 〔挟痰〕

 人参 茯苓 白术 炙草 半夏 陈皮

 二陈汤 〔又〕

 茯苓 半夏 陈皮 甘草

治头风方(十九)

 茶调散 〔偏正风〕

 黄芩 川芎 薄荷 荆芥穗 白芷 细茶

 透顶散 〔嗅鼻〕

 细辛二茎 瓜蒂七个 丁香三粒 糯米七粒 冰片 麝香各分半

 先研药细，后入冰麝研匀。每用豆许，随病人左右嗅之，良久，出涎碗许乃愈。

 芎犀丸 〔臭涕〕

 川芎 朱砂 石膏 片脑 人参 茯苓 炙草 细辛 犀角 山栀 麦冬 阿胶

 沈氏头风丸 〔两边痛〕

 煨天麻 麸枳壳 酒白芍 炒黑瓜蒌仁 於术炭各一两 姜炒半夏曲 煅蛤粉 炒焦枣仁各两半 黄连(吴萸五钱同炒，去萸) 砂仁 甘菊 炙草各五钱 酒归身四两 沉香屑四钱 檀香屑三钱

 金石斛三两，黑枣肉二十枚，煎汤代水泛丸。空心，大枣汤下二钱。

 此余自制方也，用之屡效。

 全蝎散 〔气攻〕

 全蝎廿一个 地龙六条 土狗二个 五倍子五钱

 为末。酒调，摊贴太阳穴上。

 龙香散 〔痛极〕

 地龙(去土，焙) 乳香等分

 为末。每以一字作纸捻，灯上烧烟，以鼻嗅之。

 牛脑丹 〔头风〕

 白芷 川芎各三钱

 为末。抹黄牛脑子上，瓷器内加酒顿熟，乘热食之，尽量一醉，醒则其病如失，甚验。

 ……

 萆麻子纸卷 〔又〕

 萆麻子(去壳)五钱 大枣(去核)十五个

 共捣如泥，涂纸上。用箸一只卷之，去箸纳鼻中，良久取下，清涕即止。

 ……

 清震汤 〔又〕

 升麻 苍术 荷叶各四钱

 食后服。

 祛痰丸 〔又〕

 姜制皂角 半夏各一两 大黄(酒浸，纸包煨，再浸煨三次)二两 橘红 桔梗 天麻各五钱 片芩七钱 薄荷三钱 青礞石 白芷 甘草各一钱

 蒸饼丸。临卧茶下。

 ……

 消风散 〔热头风〕

 荆芥 甘草各一钱 人参 白茯苓 僵蚕 川芎 防风 藿香 羌活 蝉脱各五分 陈皮 厚朴各三分

 加细茶一撮。每末二钱，茶下。

 追风散 〔冷头风〕

 炮川乌 熟石膏 炒僵蚕 荆芥穗 防风 川芎 甘草各五钱 制南星 制白附子 羌活 天麻 地龙 全蝎 白芷各二钱半 炮草乌 乳香 没药 雄黄各钱二分半

 每末五分，临卧茶酒下。

 二陈汤 〔热郁〕

 茯苓 陈皮 半夏 甘草

 养血祛风汤 〔妇人〕

 当归 川芎 防风 生地 荆芥 羌活 细辛 藁本 石膏 半夏 甘草 旋覆花 蔓荆子各五分 姜三 枣二

大承气汤 〔头偏风〕

治首风方(二)

 大川芎丸 〔首风〕

 川芎四两 天麻一两

 蜜和，每两作十丸。每丸细嚼，茶酒任下。

 白芷丸 〔又〕

 新白芷，不拘多少，锉，以萝卜汁浸，晒干为末，蜜丸弹子大。每一丸，细嚼，荆芥汤下。一名都梁丸。凡头风眩痛，服之令人目明。凡暴寒乍暖，神思不清，头目昏晕，并宜服之。

治脑风方(二)

 神金散 〔脑风〕

 葛根(半生，半炒) 麻黄 细辛 藿香叶等分

 为末。每二钱，薄荷、荆芥汤下。

 太阳丹 〔又〕

 石膏二两 川乌 川芎 白芷 甘草各一两 冰片二钱

 蜜同面糊丸，每两作十八丸，东丹为衣。食后，葱、茶汤嚼下二三丸。